**ภาครัฐ-เอกชน ร่วมระดมกำลังกำจัดจอกแหนในเขื่อนกิ่วลม หลังแพร่ระบาดแน่นเต็มท้องน้ำ**

เจ้าหน้าที่จากหลายหน่วยงานทุกภาคส่วน ทั้งหน่วยงานภาครัฐ ภาคเอกชน จิตอาสา ร่วมระดมกำลังพลนำอุปกรณ์เครื่องมือลงกำจัดจอกแหนหูหนู ภายในบริเวณท้องน้ำเขื่อนกิ่วลมอย่างเร่งด่วน หลังเกิดการแพร่กระจายเต็มพื้นที่อ่าง คาดสองอาทิตย์สามารถแก้ไขให้เขื่อนกลับมาสวยงามเหมือนเช่นเดิม

จากภาพถ่ายมุมสูงที่แสดงให้เห็นถึงตำแหน่งพื้นที่สีเขียว ซึ่งได้แผ่ปกคลุมอยู่เต็มทั่วบริเวณท้องน้ำ เป็นภาพเหตุการณ์ของสภาพปัญหาที่กำลังเกิดขึ้นกับเขื่อนกิ่วลม หนึ่งในสถานที่ท่องเที่ยวขึ้นชื่อของจังหวัดลำปาง หลังจากที่ได้เกิดการแพร่กระจายของจอกแหน หรือจอกหูหนู ภายในบริเวณเขื่อนกิ่วลม โดยได้ส่งผลกระทบต่อภาพลักษณ์การท่องเที่ยว และยังส่งผลกระทบต่อผู้ประกอบการแพท่องเที่ยวเหนือเขื่อนกิ่วลมอีกจำนวนมาก เนื่องจากช่วงเวลาที่ผ่านมาจะมีนักท่องเที่ยวเข้ามาใช้บริการล่องแพ ชมความงามตามธรรมชาติเหนือเขื่อนกิ่วลม แต่ภายหลังที่ได้เกิดการแพร่กระจายของจอกหูหนู ก็ทำให้จำนวนนักท่องเที่ยวลดลงส่งผลกระทบอย่างเห็นได้ชัด โดยหลายหน่วยงานทุกภาคส่วนที่เกี่ยวข้อง ต่างเร่งระดมสรรพกำลังเข้าแก้ไขปัญหา หวังที่จะให้สถานการณ์คลี่คลายโดยเร็ว

ล่าสุดวันนี้ (4 ตุลาคม 2562) นายชัยประเสริฐ เนตรอนงค์ ผู้อำนวยการโครงการชลประทาน ลำปาง พร้อม เจ้าหน้าที่ประจำโครงการส่งน้ำและบำรุงรักษาเขื่อนกิ่วลม-กิ่วคอหมา ได้ร่วมกับผู้ประกอบการชุมชน ชาวแพกิ่วลม-สำเภาทอง นำโดย นางอัมพร ฤทธิ์ดีเป็งโต ประธานวิสาหกิจชุมชนแพกิ่วลม-สำเภาทอง และประชาชนกลุ่มจิตอาสา รวมถึงเจ้าหน้าที่ทหารจากมณฑลทหารบกที่ 32 ตลอดจนจากส่วนราชการที่เกี่ยวข้อง รวมตัวร่วมกันนำอุปกรณ์เครื่องไม้เครื่องมือต่างๆ ช่วยกันลงแรงตักจอกหูหนูและวัชพืชน้ำที่ลอยเกาะตัวกันแน่นนำขึ้นมาจากแหล่งน้ำ โดยทางหน่วยงานชลประทานลำปาง ได้นำเครื่องจักรขนาดใหญ่ เป็นรถแม็คโฮก้านยาว เข้าทำการตักจอกหูหนูตรงบริเวณริมสันเขื่อน โดยมีกลุ่มผู้ประกอบการชาวแพ ช่วยกันนำแพขนาดเล็กติดไม้ไผ่ด้านหน้า ทำการดักกวาดและดันจอกหูหนูให้ไหลไปทางรถแม็คโฮ เพื่อให้รถแม็คโฮตักจอกหูหนูไปใส่ท้ายรถกระบะของเกษตรกร ที่มาจอดรถรอรับเพื่อจะนำไปหมักทำเป็นปุ๋ยชีวภาพใช้ในการเกษตรต่อไป ในขณะที่ทางกลุ่มเจ้าหน้าที่ประชาชนจิตอาสาได้สวมถุงมือใช้อุปกรณ์เครื่องมือเช่น คราด จอบ และตะกร้าพลาสติก ช่วยกันลากดึงนำจอกแหนขึ้นมาไว้บริเวณริมฝั่งฝั่งก่อนจะยกใส่รถเอาไปทิ้งกองรวมกันไว้ให้จอกแห้งตาย หรือหากใครต้องการนำไปทำปุ๋ยหมักก็สามารถนำรถมาใส่ขนไปได้ นอกจากนี้ทางกลุ่มผู้ประกอบการชาวแพ ยังได้มีการรวมเงินกันซื้อไม้ไผ่และเชือกนำมามัดต่อกันให้มีความยาว ก่อนจะใช้ไม้ไผ่ไปกักกั้นจอกแหนหูหนูไว้ เพื่อรอให้ทางเรือกำจัดวัชพืชและเครื่องจักรเสริม ที่ทางโครงการกิ่วลมฯ ได้ประสานขอความช่วยเหลือจากหน่วยงานในเชียงใหม่ ซึ่งจะเข้ามาดำเนินการต่อหลังจากนี้ และยังเป็นการช่วยเปิดช่องทางน้ำบางส่วน ให้แพภายในเขื่อนได้ล่องสัญจรสะดวกมากยิ่งขึ้น

โดยจากการร่วมมือแก้ไขปัญหาดังกล่าว ผู้อำนวยการโครงการชลประทานลำปาง ได้กล่าวว่า การกำจัดจอกแหนหูหนูที่กำลังแพร่กระจายอยู่ในขณะนี้ ทางเจ้าหน้าที่หลายภาคส่วน ได้ร่วมกันเร่งแก้ไขปัญหามาตั้งแต่เมื่อวานนี้ (3 ตุลาคม 2562) และในวันนี้ก็ได้รับการสนับสนุนเครื่องจักรกลจากกรมชลประทาน เช่น รถแม็คโฮ เข้ามาช่วยตักจอกแหนหูหนูออกจากเขื่อนกิ่วลม ซึ่งได้ช่วยให้การทำงานง่ายขึ้นมาก โดยคาดการณ์ว่าอีกประมาณสองอาทิตย์ น่าจะสามารถกำจัดจอกแหนหูหนูได้เกือบทั้งหมด และเขื่อนกิ่วลมก็จะกลับมาสวยงามเหมือนเช่นเคย

ด้านนางยุพิน สุทะปา เจ้าของแพบัวหลวง กล่าวว่า สำหรับจอกแหนหูหนูที่แพร่กระจายอยู่ในขณะนี้ ได้สร้างปัญหาให้กับผู้ประกอบการแพพอสมควร คือ เมื่อเวลาจะนำแพเคลื่อนออกจากฝั่ง จะต้องมีคนช่วยแหวกทางน้ำและดันแพออกไป ถ้าไม่มีใครช่วยก็ไม่มีทางที่จะสามารถเคลื่อนแพออกไปได้  เพราะจอกแหนที่แพร่กระจายอยู่มีจำนวนมาก และยังเกาะตัวกันแน่น รวมถึงใต้ท้องน้ำยังมีท่อนไม้จมอยู่ซึ่งมองไม่เห็น เป็นอุปสรรคที่อาจทำให้ใบพัดเครื่องยนต์ที่ใช้ขับเคลื่อนแพหมุนไปถูกใส่จนเกิดความเสียหายได้ ส่วนจอกแหนที่แพร่กระจายอยู่ นางยุพินฯ ได้กล่าวเพิ่มเติมว่า เป็นเหตุการณ์ที่มักจะเกิดขึ้นอยู่เป็นทุกปี โดยที่ผ่านมาทางชุมชนชาวแพ และทางหน่วยงานเขื่อนกิ่วลม-กิ่วคอหมา ได้ช่วยกันแก้ปัญหาเฉพาะหน้ามาโดยตลอด คือ ใช้วิธีการกักจอกแหนไว้ตามซอกมุมของโขดหิน ก่อนจะนำเครื่องจักรมาโกยออกไป ซึ่งปัญหาลักษณะนี้ได้เกิดหนักที่สุดเมื่อปี 2558 และในปีนี้ 2562 ปัญหาจอกแหนหูหนูก็ได้กลับมาอีกครั้ง และหากไม่รีบดำเนินการแก้ไขปัญหาก็จะหนักมากขึ้น ทุกฝ่ายจึงต้องเร่งช่วยกันดำเนินการแก้ไขโดยเร็ว เพื่อให้ทันกับฤดูการท่องเที่ยวที่กำลังจะมาถึงในช่วงฤดูหนาวนี้ ซึ่งจะเริ่มคึกคักตั้งแต่เดือนพฤศจิกายน เป็นต้นไป

สำนักงานประชาสัมพันธ์จังหวัดลำปาง นายชาญณรงค์ ปันเต